_ТУХАЙЛБАЛ, ХҮҮХДҮҮД ХИЧЭЭЛ ДЭЭРЭЭ ЮУ БҮТЭЭЖ ЧАДДАГ БОЛСОН БЭ?_ Хүүхдүүд гараар зурсан зургаа бүтээл болгон хувиргаж, зохион бүтээж, бас амилуулж байна. Тухайлбал байшин зурчихаад орхих биш, мод болон янз бүрийн материалаар уран хөрөө, токарийн машин ашиглаж макетийг нь өөрсдөө гаргадаг болсон. Энэ бүхний дүнд хүүхдийн өмнө шийдвэрлэх асуудал тулгардаг ч, асуудлыг тухай бүр нь шийдвэрлээд явна. Байшингийн макет хийлээ гэхэд хэмжээг нь зөв гаргах, буруу гаргасан бол яаж засах вэ, ямар материал ашиглахав, яаж хооронд нь нааж эвлүүлэх вэ гээд бага наснаасаа суралцаад эхлэхээр их сургуульд ямархан хэмжээний оюутан болж очих нь тодорхой шүү дээ. _ЕБС-Д ТЕХНОЛОГИЙН ХИЧЭЭЛИЙГ ЭРЭГТЭЙ, ЭМЭГТЭЙГЭЭР НЬ ЯЛГАЖ ЗААДАГ БАЙДАЛ ТҮГЭЭМЭЛ ХАРАГДДАГ. ЮНИМАТ ТЕХНОЛОГИЙН СУРГАЛТЫН ХУВЬД Ч БАС ИНГЭЖ ЯЛГАХ УУ?_ Шүүмжилсэн болчих байх л даа. Гэхдээ ингэж ялгаж ордгоо больчихоосой гэж боддог юм. Энд хүүхдүүдэд эрх тэгш боломж олгох талаар ярих ёстой. Яагаад охид технологийн боловсролыг олж авч болохгүй гэж? Монголчууд бид мундаг оюуны чадамжтай, чадварлаг боловсон хүчинтэй, оюунлаг нийгмийг бүтээе гэж байгаа бол, хамгийн наад зах нь эрэгтэй, эмэгтэй хүүхдийг ялгаж технологийн кабинетад суулгадгаа больчих хэрэгтэй. Шийдвэрлэхэд амархан ажил л даа. Бид ч энэ тал дээр өөрийн байр суурьтай байж, нэлээд арга хэмжээ авч байна. _БАГА АНГИЙНХАН Ч ЭНД ХАМРАГДАХ БОЛОМЖТОЙ ГЭСЭН БАЙХ АА?_ “Cool Tool” инженерийн сургалтын төхөөрөмж нь хүүхдийн аюулгүй байдлыг 100 хувь хангасан гэдгээрээ дэлхийд алдартай. Үүнийг нь батлах олон шагнал тэдэнд бий. Жишээлбэл ажиллаж байх явцад нь хүүхэд уран хөрөөнд гар, хөлөө хүргэлээ гэхэд зүсэлт өгөхгүй. Иржигнэх төдий мэдрэмж төрүүлдэг. Токарийн машинууд нь хэт халах юм бол өөрөө унтарчихдаг. Тэгэхээр бага насныхан ч энэ төхөөрөмж дээр хичээллэж болно. _ХОТ, ХӨДӨӨГИЙН 250 СУРГУУЛИЙН ТЕХНОЛОГИЙН ТАНХИМЫГ ТОХИЖУУЛСАН ГЭЛЭЭ. ХӨТӨЛБӨРТ АЛЬ АЙМАГ, ДҮҮРГИЙН СУРГУУЛИУД ИЛҮҮ ӨРГӨН ХҮРЭЭТЭЙ ХАМРАГДСАН БЭ?_ Энэ 250 сургуулиас хөдөө орон нутгийн сургуулиуд хөтөлбөрт илүүтэй хамрагдсан. Анх Сүхбаатар дүүргийн дунд сургуулиудад хөтөлбөр маань хэрэгжиж эхэлсэн. Би өнөөдөр ч Сүхбаатар дүүргийн боловсролын хэлтсийн хамт олонд талархаж явдаг. Ирээдүйгээ харсан зөв сонголтыг тэд хийсэн. Өнөөдөр хотын хүүхдүүдэд боломж их, сонголт арвин байна. Харин хөдөөд энэ тал дээр учир дутагдалтай. Иймд техник технологи, инженер, механикийн талын хөгжлийг нь түлхүү дэмжих нь хүүхдийн ирээдүйд л хэрэгтэй. Өнөөдөр Өмнөговь аймгийн ихэнх дунд сургуулиуд “Юнимат” технологийн хөтөлбөрийг хэрэгжүүлээд явж байна. “Юнимат” хөтөлбөр нь 2013, 2014 онд “Юнимат” машин дээрээ суурилсан, илүү механик тал бүхий “Мозелиор” сургалтын төхөөрөмжүүд дээр хийгддэг байлаа. Харин сүүлийн хоёр жил хөтөлбөртөө багахан өөрчлөлт хийж, электроник, роботикс, программчлал гэсэн хөтөлбөрүүдийг нэмсэн. Өмнөговийн сурагчид манай дараагийн шатны энэ хөтөлбөрүүдийг хэрэгжүүлж байна. Энэ бол дэлхийн өндөр хөгжилтэй орнуудын сургалтандаа хэрэглэж байгаа төхөөрөмжүүд юм. Одоо хүүхдүүд Юнимат төхөөрөмжин дээр хийсэн зүйлүүдээ хөдөлгөөнт болгох боломжтой болсон. Бидний хэлдгээр робот болгочихож байгаа гэсэн үг. Гэхдээ заавал робот гэлтгүй модон машин хийлээ гэхэд түүнийгээ удирдлагатай, автомат гэхчилэн өөрийн хүссэнээр “хөгжүүлээд” явж болно. Энэчлэн таван жилийн турш хөтөлбөр маань баяжаад л явна. _ӨНГӨРСӨН ХУГАЦААНД ЮНИМАТ ТЕХНОЛОГИЙГ НЭВТРҮҮЛСНЭЭР ЯМАР, ЯМАР АХИЦ, ДЭВШЛИЙГ АВЧИРСАН БАЙНА ВЭ?_ Бид жил бүр улсын хэмжээнд уралдаан тэмцээн зохион байгуулдаг. Заримдаа олон улсын тэмцээнийг Монголд оруулж ирж, зохион явуулна. Энд Юнимат технологийн хөтөлбөрийг хэрэгжүүлсэн хот, хөдөөгийн сургуулийн сурагчид бүгд идэвхтэй оролцдог. Тэнд ирж байгаа хүүхдүүдийн бүтээлийг хараад дуу алдахгүй байхын аргагүй гээч. Хүүхдүүдийн зохион бүтээгч чиг хандлага нь цаг хугацаа өнгөрөх тусам сайжирч байгааг хараад бид ч их урамшдаг. Бүр дэлхийн болоод олон улсын хэмжээнд хүүхдүүдээ өрсөлдүүлэхийн тулд багаас нь энэ чадварыг суулгах ёстойг ойлгосон. Робот сумо гэж олон улсын тэмцээн болдог. Тэдний багийнхан манайхтай хамтран бэлтгэлээ хийдэг. Мөн оюутнуудын дунд зохиогддог Робоконыхон ч мөн л манайд дасгал сургуулилт хийж байна. Олон улсын Робокон, Робот сумогийн тэмцээнүүдэд бид багаа тогтмол явуулж оролцуулдог. Одоогоор хүүхдүүд маань эхний гурван байрыг эзэлж чадаагүй ч, жил ирэх тусам тэдний ур чадвар өсч байгаа нь амжилт ойрхон байгааг харуулж байна. Хүүхдүүд ямар сонин сонин юм сэтгэнэ гээч. Анх бид Улаанбаатар хотдоо зохион бүтээгч хүүхдүүдийн өвлийн фестивалийг явуулж байлаа. Энд Юнимат технологийг авч хэрэгжүүлж байгаа хот хөдөөгийн сурагчид багштайгаа оролцсон.