НИЙГЭМ ДЭХ ХҮМҮҮС ХООРОНДЫН ЯЛГАА. Аливаа хүн нийгэмд өөрийн гэсэн байр суурьтай байдаг. Хүмүүсийн нийгэмд эзлэх байр суурь нь тэдний хоорондын ялгаан дээр үндэслэдэг. Хүмүүс хоорондын ялгаа нь тэдний нийгмийн шинж чанараас шалтгаалан төрөлхийн ба төрөлхийн бус ялгарал гэж ангилдаг. Ялангуяа төрөлхийн ялгарал нь хүмүүс хоорондын тэгш бус харилцаа үүсэх анхдагч нөхцөл болдог. Үүнд: тухайн хүний нас, хүй, үндэс угсаа зэрэг эцэг эхээс өвлөн авсан удамшлын шинжүүд хамаардаг. Харин төрөлхийн бус ялгарал гэдэг нь тухайн хүн өөрийн амьдралын явцад олж сван шинж чанарууд юм. Үүнд тухайн хүний нэр хүнд, боловсрол, мэдлэг мэргэжил, ажлын туршлага зэрэг болно. [gg] ТОХИОЛДОЛ: "Одоогийн байдлаар дэлхийн хэмжээнд нийт 257 тэрбумтан, хоёр сая орчим америк долларын саятан байна. Гэтэл дэлхийн хүн амын 20% нь болох 1.1 тэрбум хүн өдөрт 2 доллараас бага орлоготой байна" гэсэн тооцоог эрдэмтэд хийжээ. * Яагаад ийм тэгш бус байдал үүссэн бэ? * Баян ядуугийн ялгаа ийм их байгаа нь шударга зүйл мөн үү? * Энэ тэгш бус байдлыг арилгахын тулд юу хийх хэрэгтэй вэ? ГОЛ САНАА. Улс төр, эдийн засаг, нийгэм, соёл, иргэний гэх мэт аливаа салбарт хүнийг яс үндэс, арьс өнгө, нас, хүйс, хэл, шашин шүтлэг, улс төрийн болон бусад үзэл бодол, үндэсний буюу нийгмийн гарал, эд хөрөнгийн байдал, төрсөн буюу бусад байдалд нь үндэслэн алагчлах буюу хязгаарлахыг ялгаварлан гадуурхалт гэнэ. Өнөөгийн нийгэмд хүн бүрт эрх тэгш нэг боломж бол үнэ төлбөргүй суралцаж, өөрийн хүссэн мэргэжлээ эзэмших явдал юм. Мэргэжилтэй, боловсролтой хүн зохих орлоготой, нэр хүндтэй, хамт олонтой байх бөгөөд энэ нь түүнийг аливаа ялгаварлан гадуурхалтад өртөхгүй, эрх тэгш нийгмийн гишүүн болох үндэс болно. [k] ЭРГЭЦҮҮЛЭН ХЭЛЭЛЦЭЭРЭЙ. * Зарим сайн, шилдэг сурагчийг бусад сурагчаас ялгаж, онцгойлон хандах нь ялгаварлан гадуурхалт мөн үү? Үүнийг зөвтгөх ямар үндэслэл байж болох вэ? Мөн бол ямар хор уршигтай вэ? * Хүүхдүүд бие биеэ үндэстэн, ястны онцлогоор дооглон тохуурхсан үг хэллэг хэрэглэх нь ялгаварлан гадуурхах явдал мөн үү? Яагаад? * Хог асгах нь зөвхөн охидын ажил гэх нь ялгаварлан гадуурхалт мөн үү? * Ахлах ангид суралцаж байгаа хөвгүүд, охидоос цөөн байгаа нь хүйсээр ялгаварлан гадуурхсан явдал мөн үү? * Анагаах ухааны их сургууль зөвхөн эрэгтэй оюутныг мэс заслын дугуйланд хичээллүүлэх шийдвэр гаргажээ. Энэ нь ялгаварлан гадуурхалт мөн үү?