Гэртээ ганцаараа болон дүү нартайгаа байгаа тохиолдолд эцэг эхийнхээ зөвшөөрөлгүйгээр гадны ямар ч хүнийг гэртээ оруулахгүй байх хэрэгтэй. Гэмт этгээд хүүхдийг гэртээ ганцаараа байх үед гэрт нь орохын тулд дараах арга, заль мэхийг хэрэглэдэг. Үүнд: * Эцэг эх, ах дүүс, төрөл садан, хөршүүд болон найз нөхдийнх нь аав, ээжийн нэрийг ашиглах. Тухайлбал: "Аав ээж чинь гэрээс юм аваад ир гэж явууллаа", "Танай хөрш ах, эгч нь байна", "Аав ээжийн чинь найз, хамт ажилладаг хүн байна", "Танай найзын аав ээж нь байна", " Хөдөөнөөс ирсэн танай хамаатан байна" гэж хэлэх * Интернэтийн үйлчилгээ үзүүлдэг компанийн нэрийг барих (Сүлжээний өргөтгөл хийнэ, компьютер засварлана гэх мэт); * Пицца хүргэлтийн ажилтны нэрийг ашиглах. Жишээ нь: Танай гэрийн хаалганы дугаар, дотны хүний чинь ажлын хаягийг хэлж пицца захиалсан дуудлагаар хүргэж үйлчилж байна гэх; * Өрхийн болон бусад эмнэлгийн эмч, ажилтнуудын нэрийг ашиглах. Тухайлбал, Хүүхдийн амин дэм, хүнс үнэгүй тарааж байна гэх мэтээр хүүхдийг хуурч төөрөгдүүлэхийг оролддог гэдгийг байнга санаж байгаарай. 