МЭДЭХҮЙ Уул, ус, амьтан, цас орох, салхи, өгүүлбэр зэрэг нь объект болох уу? Яагаад? Аливаа эд зүйл объект болдог (өвс ногоо). Бид тэдгээрийг мэдрэхүйн эрхтнээр харж, барьж, үнэрлэж болно. Объектод амьгүй зүйлээс гадна амьд байгалийг авч үздэг (мазаалай). Мөн өрнөж байгаа үйл явц, үзэгдлийг ч объект гэж нэрлэдэг (цас орох). Объект нь хүний ухамсарт үйл ажиллагааны дүнд бий болдог (бичсэн өгүүлбэр). Биднийг хүрээлэн байгаа орчин нэгэн цогц байдлаар үзэгдэх хэсэг, өрнөж байгаа үйл явц, хүний ухамсарт үйл ажилллагааны үр дүнд бий болсон зүйлийг объект гэнэ. Хүмүүс төрөл бүрийн объектын дунд амьдардаг. Бид тэдгээрийн заримд нь нөлөөлдөг бол нөгөө хэсэгт нь нөлөөлөх боломжгүй байдаг. ХЭРЭГЛЭХҮЙ * Мазаалай, цагаан баавгай, хүрэн баавгайн тухай оньсого зохиож, эдгээр амьтдын талаар 50 үгтэй эхийг дэвтэртээ бичээрэй. * Монгол ардын үлгэр, домог, ардын дуу, уртын дуу, зохиолын дуу, шүлгийг хүний бүтээсэн объект гэж үзэж болох уу? Яагаад? * Эвлүүлдэг тоглоомоор тоглож байсан уу? Энэ тоглоомын бүрдэл хэсэг болох төрөл бүрийн жижиг дүрсүүдийг ашиглаж, 3-аас доошгүй объект бүтээж, шинж чанарыг нь дэвтэртээ бичээрэй. Дасгал Зураг дээр юу дүрслэгдсэн байгааг асуултын дагуу ярилцаарай. 1. Ямар амьтан бэ? 2. Ямар өнгөтэй байна вэ? 3. Ямар амьтантай адилхан бэ? Яагаад? 4. Цаг агаар ямар байна вэ? 5. Юугаар хооллодог юм бол? 6. Хаана амьдардаг вэ? [MAZAALAI] ОБЪЕКТЫН ШИНЖ ЧАНАР Объектын үндсэн шинж чанарыг ашиглан тухайн объектыг бүх талаас нь төсөөлөх боломжтой. Аливаа объект бүр оноосон нэртэй байдаг. МЭДЭХҮЙ _Объектод оноосон үгийг тухайн объектын нэр гэнэ._ Объектын нэр тодорхойгүй бол түүнд нэр оноохын тулд тухайн объектын үндсэн үзүүлэлт, шинж чанар, төлөвийг тодорхойлж чаддаг байх ёстой. Жишээ нь: Та бүхэн багаасаа оньсого, таавар таалцдаг байсан шүү дээ. Энэ нь тухайн объектын тухай мэдэх, хүрээлэн буй орчноо судлах анхны алхмуудын нэг байсан гэж үзэж болно. Объект (эд зүйлс, процесс, үзэгдэл, хүн амьтан гэх мэт) бүр шинж тэмдэгтэй байдаг. Жишээ нь: Нар, дэлхий, алим, бөмбөг өөр өөр объектууд боловч _ерөнхий шинж тэмдэг нь бүгд бөөрөнхий хэлбэртэй._ [sd] АНХААРАХУЙ Объектыг хэр зэрэг сайн тайлбарлаж чадна, тэр хэмжээгээр түүнийг танин мэдэх боломж нээгдэнэ. Иймд бид хүрээлэн байгаа орчны объект, тэдгээрийн шинж чанарыг танин мэдэх шаардлагатай ОЙЛГОХУЙ Объектын шинж чанарыг танин мэдэх нь ямар ач холбогдолтой вэ? Объектын шинж чанарыг танин мэдсэнээр тухайн объектын талаарх төсөөллөө баталгаажуулан, түүний тухай мэдлэгээ нэмэгдүүлнэ. Мөн объектуудыг ангилан ялгах боломжтой. Ингэж ялгаснаар объектууд ойлгомжтой, эмх цэгцтэй болно. Жишээ нь: Бид хичээлийн ном, дэвтрээ цүнхэнд; гэр бүл болон найз нөхдийн гэрэл зургийг зургийн цомогт; мах, сүү, жимс ногоог хөргөгчинд; хувцсаа шүүгээнд хийдэг. Ингэж эд зүйлийг эмх цэгцтэй болгосноор хэрэгтэй зүйлээ амархан олдог. ОБЪЕКТЫН ОРЧИН Дэлхий дээр амьдарч байгаа хүн, амьтан бүр тодорхой нөхцөлд амьдардаг. _ОБЪЕКТЫН ОРШИН БАЙХ НӨХЦӨЛИЙГ ОРЧИН ГЭДЭГ_. Орчин нь объектын үйлдэл хийгддэг нөхцөл юм. Объектын нэрнээс гадна түүнд хамаарах тоо, чанар, гүйцэтгэх үүрэг гэх мэт үзүүлэлттэй. Объектын оршин байх нөхцөл нь түүний орчныг тодорхойлдог. Үзүүлэлт нь биет юмс, чанар, үйл явцыг нарийн тусгасан байдаг. ОБЪЕКТЫН АНГИЛАЛ Биднийг хүрээлэн буй орчинд объектууд хэд хэдэн ерөнхий шинж чанартай оршин байдаг. Тэд үйлдлээрээ адилхан эсвэл нэг орчинд оршдог байж болно. _АЛИВАА НЭГ ШИНЖ ЧАНАР, УТГА, ҮЙЛДЭЛ, ОРЧНООРОО АДИЛ ОБЪЕКТУУДЫГ БҮЛЭГ ОБЪЕКТ ГЭНЭ. _Объектын ангилал нь хүмүүс тухайн объектын талаар сайтар танин мэдэх, судлахад чухал мэдээлэл болдог.