СЭДЭВ: ҮЙЛ ЯВДАЛ ИЛЭРХИЙЛСЭН БАРИМАЛ ХИЙХ СУДЛАХ ЦАГ: 2 ЦАГ СУРАЛЦАХУЙН ЗОРИЛТ: Баримлын шавраар энгийн дүрс барьж, хүн амьтан, ургамлын хялбар дүрстэй баримал барих ТОВЧ АГУУЛГА: Баримлын урлагийн онцлог, баримал барих материал, баримлын шавраар ажиллах, бүтээх арга технологиос суралцаж энгийн хялбар дүрстэй үйл явдлыг харуулсан сэдэвт баримлыг төрөл бүрээр дуурайн хийх. Өөрийн бүтээлийг хийж сурах. Суралцахуйн үйл ажиллагаа: Багш хичээлийг багаар зохион байгуулахаар төлөвлөнө. Баримлын ажил хийхэд хэрэглэгдэх хэрэглэгдэхүүн (баримлын шавар, хулдаас, тасдагч, ус, тагтай шил, төмөр цагариг, утас, нойтон алчуур, скоч) -ийг бэлтгэсэн байна. Сурах бичиг дээр байгаа хүүхэлдэйн баатар Немо загас хийх аргачлалыг тайлбарлан ярилцаж, яаж хийснийг ойлгуулна. Багууд энэ хичээлээр усанд амьдардаг амьтдыгхийх тул сурах бичигт байгаа амьтдыг дуурайж хийхээс гадна өөрийн төсөөллөөр баяжуулан хийж болно. Багш сурагчдыг сэдэлжүүлж гол мөрөн, нуур, далай, тэнгис, аквариумд амьтдын орчин ямар байдгийг харуулсан зурагт үзүүлэн, цахим үзүүлэнгээр бэлтгэж үзүүлнэ. Мөн сурагчдын өмнөх мэдлэг, бодол төсөөллийг яриулах. Дараагийн хичээл дээр үйл явдлыг харуулсан сэдэвт баримал хийх тул хэрэглэгдэж болзошгүй материалыг төлөвлөж урьдчилан бэлтгэсэн байх. Багш багуудын хийх бүтээлийн сэдвийг сугалуулах, саналаар нь сонгуулах зэргээр тухайн үеийн байдлаас шалтгаалан сэдвийг хуваарилж болно. Сурах бичигт байгаа сурагчдын бүтээлийг дуурайн хийлгэж болох ба хүүхэлдэйн кино, үлгэр зэргээс сэдэвлэн бүтээл хийлгэнэ. Бүтээлийн үзэсгэлэн гаргаж бүтээлээ тайлбарлан ярилцах цагийг төлөвлөх. СУРАГЧДАД ҮЛДЭХ ГОЛ ҮР ДҮН: Баримал барих мэдлэг чадвар нь сайжирна. Баримлын шавраар бүтээл хийхэд олон төрлийн сайхан өнгө сонгон бүтээл хийж болохыг мэдрэх, баримлын шаврыг бусад янз бүрийн материалтай хослуулан хийж болохыг ойлгоно. Орон зайн мэдрэмжээ хөгжүүлнэ. Сэдэвт зураг зурахаас гадна үйл явдлыг харуулсан сэдэвт баримал барьж болохыг ухаарна. Баримлын шавраар бүтээл хийсний дараа гараа угааснаар эрүүл ахуйн дэглэм баримтлахад суралцана. Үнэлгээ: Бүтээлийн үзэсгэлэн Өөрийн болон бусдын үнэлгээ