Шөнө дөл хүлэг морь янцгаах сайхан Шүлэг нойрноос сэрж орчлонг бодох сайхан Өрхний завсраар гэгээ орох сайхан Өглөө болох сайхан. Айлын бүсгүй усанд явах сайхан Арын булаг уруу дурандах сайхан Цэнхэр зэрэглээ сүүмэлзэх нь сайхан Цэнхэр дээл чамд зохих нь сайхан Толгодын орой зэрэглээтэх сайхан Торгон салхи сэвэлзэх сайхан Хөх ногооны униар татах сайхан Хөх мананд нь ороолгон суух сайхан Үдшийн бүрийгээр ирэх сайхан Үүрийн гэгээгээр явах сайхан Өнгөт дэлхий нь уяран уйлмаар сайхан Өргөн хорвоо нь дуулан жаргамаар сайхан Эх нутаг минь шүлэг шиг сайхан Эх орон минь дуу шиг сайхан Эргэх дөрвөн цагт амьд явах сайхан Эрээнцавд гол урсах сайхан Алаг нүдний нулимсан дусалд багтсан Ай миний эх орны дөрвөн цаг Асгаруулан мэлтэлзүүлэн байна уу даа. Аяа, хөөрхий гэж....