СЭДЭВ: УТАС АШИГЛАН БӨМБӨЛӨГ ХИИХ Судлах цаг: 2 цаг СУРАЛЦАХУЙН ЗОРИЛТ: Утсыг багцалж бөмбөлөг үүсгэх аргаар чимэглэл хийх Суралцахуйн үйл ажиллагаа: • Утсыг ороож багцлан бөмбөлөгөн чимэглэл, хүүхэлдэй хийнэ. • Хийсэн бөмбөлөгөндөө цагираг, зүүлт хийж өөрийн хэрэглэж буй эд хэрэглэлдээ чимэглэл болгон хэрэглэнэ. • Бөмбөлөг олныг хийж чимэглэл, зүүлт хийнэ. • Багаараа хамтарч ажиллана. • Хатуу цаасаар амьтны дүрс хайчлан, утсан бөмбөлөг хийх аргаа ашиглан чимэглэл, тоглоом хийнэ. МАТЕРИАЛ, БАГАЖ: Ноосон ба мяндсан утас, өнгийн хатуу цаас, хайч, ажлын хуудас. АЛХАМ 1. Сурагчдад сурах бичиг дээрх утсан бөмбөлгөөр хийсэн чимэглэл, зүүлт, тоглоом үзүүлж, ярилцана. АЛХАМ 2. Сурагчид багаараа хамтарч бүтээл хийнэ. Багийн гишүүд утсан бөмбөлөг хийнэ. Сурагчид багшийн үзүүлсэн бүтээл, сурах бичиг дээрх зургийг анхааралтай харж, хийх аргыг хоорондоо ярилцаад хийнэ. Хийсэн бөмбөлөгүүдээ нийлүүлэн чимэглэл хийнэ. Сурагчид хэр зэрэг ойлгосон болон тэдэнд дэмжлэг хэрэгтэй байгаа эсэхийг тодруулж хичээлийг үр дүнтэй явуулахын тулд ‘Тэрлэн дохио”-ны аргыг хэрэглэж болно. • Хичээл дээр сурагчдад ногоон, шар, улаан гурван өнгийн картон цаас өгнө. Хичээлийн аль ч үед хүүхдүүд энэ цаасаа өргөж хичээлийг хэрхэн ойлгож байгаагаа харуулна. • Ногоон цаас хүүхдүүд хичээлийг сайн ойлгоод цааш явахад бэлэн байгааг илтгэнэ. • Шар цаас дахиад жаахан баталгаа хэрэгтэй байгааг харуулна. • Улаан цаас тусламж хэрэгтэй байгааг харуулна. • Сурагчид цааснуудаа ширээнийхээ нэг буланд тавиад хичээлийг хэрхэн ойлгож байгаагаа хичээлийн туршид харуулна. Харин ойлголт нь жаахан өөрчлөгдөхөд л цаасныхаа өнгийг (шар, улаан) солино. • Багш ангийг ерөнхийд нь хараад тайлбараа өөрчлөх эсвэл хичээлийн зорилгоо өнгөд тааруулахын тулд солих мөн түүнчлэн дэмжлэг хэрэгтэй байгаа хүүхдүүдэд очиж тусална. Үүнтэй адилаар ямар нэг ажлыг хийж дуусгасныхаа дараагаар сурагчид өөрсдийнхөө дэвтэр дээр гэрлэн дохионы өнгийг зурж өөрийнхөө ойлголтыг илэрхийлж болно. Ажлын хуудас Ажлын хуудас 1 Багийн нэр.................................. Багийн гишүүд............................................... Бүтээлээ ямар аргаар хийсэн бэ? Хийсэн бүтээлээ тогтооно. Хийсэн бүтээлээ юунд хэрэглэж болох вэ? АЛХАМ 3: Багийн гишүүд хамтарч хийсэн бүтээлээ тайлбарлана. АЛХАМ 4: Сурагчид багаар болон бие даан ажиллана. Утсан бөмбөлөг хийнэ. Хийсэн бөмбөлөгүүдээ нийлүүлэн чимэглэл болгоно. АЛХАМ 5: Хийсэн бүтээлээрээ үзэсгэлэн гаргана. Өөрийн хийсэн бүтээлийг тайлбарлана. Зөвлөмж: • Утас багцалж бөмбөлөг хийхдээ хайчаар болгоомжтой ажиллахыг байнга анхааруулна. • Утсан бөмбөлөгүүдээ товч, сувс, торгоны өөдөс нэмж амьтны дүрс үүсгэнэ. • Сурагчдыг хосоор нь баг болгон ажиллуулах.